
<סדר היום:>
<סכנת ייקור שימורי הטונה - המשך דיון>
נכחו:

<חברי הוועדה:> 
משה גפני – היו"ר
איתן ברושי

מיקי לוי

חברי הכנסת:

אכרם חסון
אורלי לוי אבקסיס

אלעזר שטרן

<מוזמנים:> 
	עידו סופר
	–
	רפרנט תעשייה ומסחר, משרד האוצר

	יוליה אונגר
	–
	מרכזת בכירה כלכלה, משרד האוצר

	עמי צדיק
	–
	מנהל המחלקה לפיקוח תקציבי, מרכז המחקר והמידע של הכנסת

	הרצל יאקה
	–
	יו"ר איגוד עובדי המזון והפרמצבטיקה, ההסתדרות החדשה

	יחיאל ענבר
	–
	חבר ועד חברת סטרקיסט, ההסתדרות החדשה

	מתתיהו ואנונו
	–
	חבר ועד חברת סטרקיסט, ההסתדרות החדשה

	סלים חלבי
	–
	מפעיל בחברת סטרקיסט, ההסתדרות החדשה

	גליה שגיא
	–
	מנהלת איגוד המזון, התאחדות התעשיינים בישראל

	רותם אסף
	–
	מנהלת תחום, התאחדות התעשיינים בישראל

	מיכאל מיטלמן
	–
	מנכ״ל - סטארקיסט, התאחדות התעשיינים בישראל

	לימור זס
	–
	מנהלת משאבי אנוש - סטארקיסט, התאחדות התעשיינים בישראל

	מירב מיטלמן בייבוץ
	–
	מנהלת שרשרת אספקה - סטארקיסט, התאחדות התעשיינים בישראל

	רז הילמן
	–
	מנהל תחום המזון, איגוד לשכות המסחר


	יפה חובב
	–
	מנהלת תחום ענפי, איגוד לשכות המסחר

	אורי שי לוי
	–
	מנכ"ל, פילטונה

	יעקב כהן
	–
	מנהל, פילטונה

	נמרוד זילחה
	–
	מנהל יבוא, פילטונה

	שלמה תירוש
	–
	יו"ר, לגין אריזות מזון

	ליאור דודאי
	–
	מנהלת יחידה עסקית, לגין אריזות מזון

	איל בן סירה
	–
	מנכ"ל, שמן תעשיות בע"מ

	גבריאל אדרי
	–
	סמנכ"ל מכירות וסחר, שמן תעשיות בע"מ

	דניאל רוסנסקי
	–
	מנכ"ל - ג.קמינסקי ושות' בע"מ

	אליהו יצחק
	–
	פעיל חברתי

	דוד דהאן
	–
	נציג הארגונים החברתיים


לרשימת השדלנים שנכחו בדיון – ראו בקישור זה.

<ייעוץ משפטי: >
אייל בן ארי
<רכזת תחום פרלמנטרי בכירה:>
ליאת קרפטי
<רישום פרלמנטרי:>
אסתר מימון
<סכנת ייקור שימורי הטונה - המשך דיון>
<היו"ר משה גפני:>
קבעתי דיון מעקב על הנושא של ייקור שימורי הטונה. דיברנו בישיבה הקודמת על כך שבסוף מתברר שהמחירים לא ירדו, בוודאי לא ירדו באופן משמעותי. מי שמכיר את השוק הזה, וככה עלה בדיון הקודם. דבר נוסף, זה יביא לפיטורי עובדים, כפי שברור לחלוטין, כי כולם יהפכו להיות יבואנים, יהיו יבואנים, העובדים שנמצאים במערכות השונות שמייצרות - - -

<קריאות:>
- - -

<היו"ר משה גפני:>
 אני מבקש לא להפריע. מה זה הדבר הזה?
<היו"ר משה גפני:>
המחירים לא יורדים. העובדים בסופו של דבר יפוטרו, ויצא שכרו בהפסדו. ביקשתי שתבדקו את העניין הזה, תשובו לכאן עם תשובה אם אתם מוכנים לבטל את הפעימה הרביעית של הפחתת המכסים או לבטל בכלל את ההפחתה. אני מבקש תשובה. איתן, רצית להגיד משפט. בבקשה. אני רוצה לשמוע את התשובות, אחרת אין טעם לדיון.
<איתן ברושי (המחנה הציוני):>
קודם כול, אני רוצה להודות ליושב-ראש על הנחישות ועל העקביות, לחברי בכנסת ולכם שבאתם. אני רוצה להזכיר מה כתוב בפרוטוקול שמונח לפני. אני חושב שזה חשוב, כי בשיחה שקיימתי עם אנשי רשות המסים, אני לא יודע אם הם פה – עם זאת שהיתה בפעם הקודמת – עלה כאילו אין סיכום ואין פרוטוקול.
<קריאה:>
עם שירלי.

<איתן ברושי (המחנה הציוני):>
כן, עם שירלי. כמו תמיד יש תחושה של התנשאות. כתוב בפרוטוקול אחרי שגפני סיכם וביקשתי לשפר את הסיכום. אומר היושב-ראש גפני: תודה, אני מודה לך, עמדת חברי הוועדה היא להחזיר אחורה את הפעימה הרביעית. וההנחיה היתה שמחזירים את הפעימה הרביעית כהסדר ביניים. אנחנו דרשנו לבטל את כל הפעימות, את כל ההפחתה. התשובה היתה שמחזירים את הפעימה הרביעית ומקיימים בתוך שבועיים דיון עם נתונים כי טענתם כאילו יש מחלוקת על הנתונים.

ולכן אני רוצה לומר שיש כאן התעלמות מהחלטת הוועדה, יש כאן צפצוף על הכנסת - - -
<היו"ר משה גפני:>
אתה עוד לא יודע, נשמע מה שהם אומרים.
<איתן ברושי (המחנה הציוני):>
אני כבר יודע, כי שירלי אמרה לי שלא רק שהם לא הורידו, הם גם לא זוכרים שהיה פרוטוקול שהִנְחֵיתָ להוריד. אתה אפילו אמרת להם, חבר הכנסת גפני – אמרת להם: יכול להיות שאני לא יכול לתת לכם פקודה או הוראה, אבל אני אפגוש אתכם בסיבוב הבא. בערך ככה אמרת. 
הנה, אנחנו פוגשים אתכם ועוד מעט נפגוש אתכם עוד כמה פעמים. בישיבה הבאה אתם רוצים העברות של מיליארדים. אני הולך מפה לדיון על המים, אבל אם זה היה תלוי בי, הייתי מבטל את הישיבה עכשיו אם אתם לא מסוגלים להחזיר פעימה. אם אתם לא מסוגלים להחזיר פעימה אחת על הטונה, אז לא צריך לאשר לכם העברה של שקל אחד, כי כל ההעברות האלה מפוקפקות. הגיע הזמן שתבינו שיש פה מקל וגזר. אתם לא יכולים לעשות צחוק מהכנסת.
<היו"ר משה גפני:>
תודה. בבקשה. מה העליתם בחכתכם?
<עידו סופר:>
אני רפרנט תעשייה ומסחר באגף התקציבים. ראשית, חבר הכנסת ברושי, ההעברות התקציביות לא נועדו בשביל אנשי האוצר - -
<היו"ר משה גפני:>
לא להשיב על זה.

<עידו סופר:>
- -  הן נועדו בשביל המשרדים ונועדו בשביל הציבור. ראשית כול.

<איתן ברושי (המחנה הציוני):>
הטונה זה נועד לנו?

<היו"ר משה גפני:>
עידו, לגבי השאלה שהיתה בישיבה הקודמת. בבקשה.
<עידו סופר:>
באשר לשאלה זו, ראשית כול להבנתי, נתבקשנו, אנשי המקצוע, להעביר לוועדה נתונים. העברנו שני מחקרים, עבודה אחת שרשות המסים ואגף התקציבים עשו, את עבודתה של גלית בן נעים, וכן דיברנו עם הממ"מ להתייחסות הוועדה. 
<איתן ברושי (המחנה הציוני):>
אני לא ראיתי.

<אורלי לוי אבקסיס (ישראל ביתנו):>
גם אני לא ראיתי.

<עידו סופר:>
אנחנו למעשה ממתינים לתפיסתכם. גם זכור לי שיושב-ראש הוועדה אמר: אנחנו נבדוק את הנתונים ונתייחס.
<איתן ברושי (המחנה הציוני):>
יושב-ראש הוועדה אמר להוריד פעימה אחת.
<אורלי לוי אבקסיס (ישראל ביתנו):>
מתי העברתם?

<עידו סופר:>
חברת הכנסת אורלי לוי, העברנו אחרי הדיון עם חבר הכנסת וקנין, הדיון הראשון. העברנו את המסמך מספר ימים לאחר מכן, הוא הגיע לוועדה, בדקתי באופן אישי שהגיע לוועדה, וכך גם המחקר של גלית בן נעים. 

<אורלי לוי אבקסיס (ישראל ביתנו):>
למה הצוות המקצועי אומר שאין לו מושג - - -
<עידו סופר:>
אני לא שולט מי מוסר למי.

<איתן ברושי (המחנה הציוני):>
מה השורה התחתונה?
<עידו סופר:>
בשורה התחתונה אנחנו ממתינים לתגובת הוועדה, לראות מה התייחסותכם בנוגע לנתונים שהעברנו.
<אורלי לוי אבקסיס (ישראל ביתנו):>
לא ראינו אותם.
<עידו סופר:>
סליחה, אבל זו לא אשמתי.

<היו"ר משה גפני:>
בודקים את זה. אני לא יודע שהגיע.
<אורלי לוי אבקסיס (ישראל ביתנו):>
אתה יכול להגיד מה רוח הדברים?

<עידו סופר:>
רוח הדברים בנוגע למה? מה המחקרים אומרים?

<אורלי לוי אבקסיס (ישראל ביתנו):>
לנתונים שהעברתם לנו.

<עידו סופר:>
כפי שאמרתי בפעם הקודמת מבדיקה שעשינו, המותגים המובילים, ארבעת המובילים ירדו בסדר גודל של 10% עד 15%. טענה אחת בסיסית שאני רוצה לציין שגם התעשייה הבסיסית בארץ מתבססת על חומרי גלם מחו"ל, ולכן אם הטענה שנשמעת כאן היא שירידת מחירי חומרי הגלם בחו"ל היתה צריכה לבוא לידי ביטוי רק במחירי הייבוא היא לא נכונה. אם היתה תחרות בשוק, היינו צריכים לראות את הפחתת המחירים בלי קשר לייבוא. ועוד נקודה שאני רוצה לומר היא, שהייבוא כרגע הוא רק 18%, כשנתח השוק של היבואן הכי גדול הוא 7%. לבוא ולומר שהם קובעים את המחיר בשוק זה לא נכון כלכלית בשום צורה שהיא.
<אורלי לוי אבקסיס (ישראל ביתנו):>
אם כך, הם גם לא הורידו את המחיר. 
<עידו סופר:>
הורידו את המחיר - - -

<אורלי לוי אבקסיס (ישראל ביתנו):>
אתה לא יכול מצד אחד לטעון טענה אחת וטענה לחלופין שסותרת לגמרי את מה שאתה אומר.
<עידו סופר:>
היא לא סותרת.
<אורלי לוי אבקסיס (ישראל ביתנו):>
מצד אחד אתה אומר שזה רק 17%, אין להם שליטה על המחירים של השוק, מצד שני אתה אומר שזה שפתחנו, הורדנו את מחירי השוק. תחליט. למה נתייחס?
<עידו סופר:>
אני כן יכול לבוא ולומר שיש איזה תחרות, וזה גרם לקטליזטור גם בקרב התעשייה המקומית. את זה אני יכול לומר. האם הם קובעים את המחיר? זה לא נכון להגיד. את יכולה לראות את המחירים של היצרנים המקומיים, איך הם הושפעו, בגלל הפתיחה לתחרות.

<אורלי לוי אבקסיס (ישראל ביתנו):>
בגלל ירידת מחיר מוצרי הגלם או בגלל הפתיחה? איך אתה יכול להגיד מה?
<עידו סופר:>
הסברתי.

<אורלי לוי אבקסיס (ישראל ביתנו):>
הרגע אמרת שמוצרי חומרי הגלם ירדו בעולם בלי שום קשר.

<עידו סופר:>
אפשר להסתכל על שני דברים: האחד, אם מחירי הגלם ירדו ולא היתה ירידה במחיר, זה נתון אחד. לאחר מכן כשהתחיל ייבוא כן ירדו המחירים, לכן אנחנו כן יכולים להגיד שהגידול בתחרות הביא לירידת מחירים.
<אכרם חסון (כולנו):>
האם מוצרי הגלם ירדו ב-30%?

<עידו סופר:>
אני יכול לבדוק מנתונים של רשות המסים.

<אורלי לוי אבקסיס (ישראל ביתנו):>
יכול להיות שזה בכלל לא קשור, לא למכסות ולא לייבוא.
<עידו סופר:>
אפשר להמשיך. אני אבדוק.
<אכרם חסון (כולנו):>
למה אנחנו שואלים? בזמנו טענו שמחירי הגלם ירדו ב-30% ומחיר הטונה בפועל לצרכן הרגיל ירד ב-2%.
<עידו סופר:>
לפי נתוני רשות המסים חומרי הגלם ירדו בשנת 2015 ב-11% לעומת שנת 2011. זה פחות או יותר מתכתב עם ירידה של בין 10% ל-12%. אלה נתוני רשות המסים. אין לי נתונים אחרים. יש לי נתונים של רשות המסים.
<שלמה תירוש:>
ב-2014 כמה זה ירד?

<עידו סופר:>
מה?

<שלמה תירוש:>
חומר הגלם.
<עידו סופר:>
אני לא יודע להגיד לך.
<שלמה תירוש:>
אז בוא אני אגיד לך.

<היו"ר משה גפני:>
אני מציע או ששניים מחברי הוועדה או שניים מהעוזרים שילכו לבדוק את מחירי הטונה בסופרים, לבדוק בפועל.  אם אכן המחירים ירדו באופן דרמטי - - -
<גליה שגיא:>
יש לנו פה את הנתונים - - -
<איתן ברושי (המחנה הציוני):>
יש פה את התאחדות התעשייה.

<היו"ר משה גפני:>
אני אאפשר.

<גליה שגיא:>
יש לנו את הנתונים של - - -

<היו"ר משה גפני:>
אני אאפשר, הכול בסדר. אני מציע שנבדוק בפועל, יכול להיות שאני אלך בעצמי או שאני אשלח מישהו מהעוזרים שלי.
<אורלי לוי אבקסיס (ישראל ביתנו):>
זה בסביבות 4 ב-20. 

<היו"ר משה גפני:>
אני מציע שנלך לבדוק את המחירים בפועל. אי-אפשר לשבת במשרדים ולקבל החלטות.

<אורלי לוי אבקסיס (ישראל ביתנו):>
זה מבצע. קניתי השבוע.
<היו"ר משה גפני:>
אם אכן הנתונים נכונים, אז הנתונים נכונים, נתמודד עם הנתונים. אם הנתונים לא נכונים והירידה איננה ירידה משמעותית, והמציאות היא שכתוצאה מההחלטה הזאת יפוטרו מאות עובדים, זאת החלטה שערורייתית שצריך לשנות. 

<עידו סופר:>
מילה אחת.
<היו"ר משה גפני:>
אני אתן לך עשר מילים. נבהלת שאני הולך לסופר? אשתי תהיה מבסוטית.
<עידו סופר:>
רק נשמח שהוועדה תתייחס למסמכים שהעברנו אליה.
<אורלי לוי אבקסיס (ישראל ביתנו):>
אז עוד משהו. אדוני היושב-ראש, שאלה אחת.

<היו"ר משה גפני:>
אני אאפשר לך, אבל רק רגע. 

<אורלי לוי אבקסיס (ישראל ביתנו):>
לא סיימת. יש שאלות אליך.

<עידו סופר:>
בבקשה.

<היו"ר משה גפני:>
שנייה, אורלי.

עידו, לא קיבלתי את המחקר שלכם, הלשכה המשפטית והחברים גם לא קיבלו. ייתכן שהיא הגיעה ולא שמנו לב, ייתכן והיא לא הגיעה והיתה תקלה. אני לא יודע בדיוק מה קורה, אנחנו בודקים את זה. אם היא הגיעה, אנחנו נלמד את זה. אנחנו לא הולכים לשום מקום. חוץ מהסופר אנחנו לא הולכים לשום מקום, ואתם לא צריכים להתרגש מהעניין. אנחנו לא אופוזיציה שאנחנו נגד כל מה שאתם אומרים. אם אכן מדובר בהפחתה שאיננה הפחתה משמעותית ומשק הבית איננו מרגיש בהפחתה הזאת, ומה שירגישו זה רק פיטורי מאות עובדים, ההחלטה היא החלטה שגויה.
קשה לי להתווכח אתך, אתה מביא נייר, אתה אומר שהמחירים הופחתו. אני לא יודע שהמחירים ירדו. אני לא יודע. אני אוכל טונה.

<איתן ברושי (המחנה הציוני):>
מותר היה לבדוק אם קיבלנו את החומר? מה זה הדבר הזה? מה זה? שגר ושכח? 
<היו"ר משה גפני:>
בודקים.

<איתן ברושי (המחנה הציוני):>
למה לא בדקו? עכשיו באנו לישיבה. סלח לי, גפני, הבאת אנשים מכל הארץ כי מישהו אמר שהוא ישלח נייר. הם לא בדקו שהתקבל? הם לא בדקו שמבינים מה כתוב שם? מה זה גן הילדים הזה? זה לא יכול להיות. 

<קריאה:>
- - - בדקנו.

<איתן ברושי (המחנה הציוני):>
תסלחי לי, אני מדבר עם היושב-ראש. אתה לא יכול עכשיו לדחות החלטה כי מישהו התרשל. אם הם התרשלו, אז עכשיו נחליט החלטה בניגוד לדעתם, ממילא הם עושים מה שהם רוצים. מספיק עם הקרקס הזה. שלחו נייר ולא בדקו. מה זה הדבר הזה? איזה גן ילדים זה?

<היו"ר משה גפני:>
תודה.

<אורלי לוי אבקסיס (ישראל ביתנו):>
אדוני היושב-ראש, שאלה. שאלה מאוד מהותית.

<היו"ר משה גפני:>
עידו, לא הגיע הנייר. נבדק ולא הגיע.
<איתן ברושי (המחנה הציוני):>
זה פשוט חוצפה.

<היו"ר משה גפני:>
אף אחד לא שומר את זה.

<עידו סופר:>
גם נציג הממ"מ שהיה כאן בדיון הקודם, דיבר אתי לאחר הישיבה, המחקר של גלית בן נעים מפורסם באינטרנט - - -
<היו"ר משה גפני:>
הכול טוב ויפה.

<עידו סופר:>
סליחה, חבר הכנסת ברושי, הכול הועבר.

<אורלי לוי אבקסיס (ישראל ביתנו):>
אתה רוצה שנתחיל לחפש את הדברים שלכם באינטרנט?
<עידו סופר:>
הכול הועבר, ואני לא אחראי אם חברי הוועדה - - -
<איתן ברושי (המחנה הציוני):>
אני מציע לגפני שיוציא אותך מהדיון. זו האחריות שלי?
<עידו סופר:>
אפשר להוציא אותי - - -

<איתן ברושי (המחנה הציוני):>
שיוציאו אתכם מהדיון, נחליט בלעדיכם.

<אורלי לוי אבקסיס (ישראל ביתנו):>
למה? זה יהיה להם מאוד נוח שנוציא אותם. למה? שייתנו תשובות. 

<איתן ברושי (המחנה הציוני):>
הם לא רוצים את התשובה.

<אורלי לוי אבקסיס (ישראל ביתנו):>
על כמה הכנסות המדינה ויתרה במהלך הזה? כמה זה עלה למשק? זאת השאלה.

<איתן ברושי (המחנה הציוני):>
חשבון פשוט הם לא יודעים.

<אורלי לוי אבקסיס (ישראל ביתנו):>
אם הם לא באו עם התשובה הזאת, כבר צריך לנער אותם.

<איתן ברושי (המחנה הציוני):>
גפני, זה לא יכול להימשך ככה.
<אורלי לוי אבקסיס (ישראל ביתנו):>
גפני, מה העלות למשק? מה העלות למדינה? כמה המדינה ויתרה בפלטפורמה הזאת?
<איתן ברושי (המחנה הציוני):>
היא תשלם דמי אבטלה עכשיו.

<עידו סופר:>
ראשית כול, חברי הכנסת - - -
<היו"ר משה גפני:>
עידו, לא נתתי לך רשות לענות.

<עידו סופר:>
סליחה. אפשר לענות?

<היו"ר משה גפני:>
לא. עוד לא.

עידו, לא קיבלנו את החומר. יש מסלול שמעבירים חומר לוועדה, באמצעותנו לחברי הוועדה. בודקת את זה הלשכה המשפטית. לא הגיע החומר. יכול להיות שנתתם לממ"מ, זה בסדר. הכול טוב ויפה. אתם יודעים את המסלול שבו מעבירים חומר מהסוג הזה שמבחינתכם הוא קריטי. החומר לא עבר. על כל פנים, לא קיבלנו. יכול להיות שכוונתכם היתה להעביר ויכול להיות שהכול היה בסדר, החומר לא הגיע. ומכיוון שהחומר לא הגיע, אין יכולת לקיים את הדיון הזה.

אני מבקש מהתאחדות התעשיינים, בגלל שאני מסיים את הדיון עכשיו – ביקשתם לומר משה?

<אורלי לוי אבקסיס (ישראל ביתנו):>
תבקש מהם להביא לנו גם כמה זה עלה למשק, כמה ויתרנו על הכנסות.
<איתן ברושי (המחנה הציוני):>
אמרת להוריד פעימה.

<עידו סופר:>
לא היה ייבוא, לא שילמת שקל.
<היו"ר משה גפני:>
בבקשה.

<גליה שגיא:>
אני מהתאחדות התעשיינים, אני רוצה לציין שנמצאים פה גם מיכה מיטלמן, המנכ"ל והבעלים של "סטארקיסט" וגם קובי מ"פילטונה", ואני אשמח אם נשמע אותם.
<איתן ברושי (המחנה הציוני):>
גם "לגין".

<גליה שגיא:>
גם "לגין".

<אורלי לוי אבקסיס (ישראל ביתנו):>
המס ששילמו - - -

<היו"ר משה גפני:>
אורלי. אורלי, אי-אפשר לקיים דיון. 

<מיקי לוי (יש עתיד):>
ירד מחיר הגלם או לא ירד? תגידו לנו.

<קריאה:>
ירד ב-50%.

<איתן ברושי (המחנה הציוני):>
תנו לגליה לדבר.

<אורלי לוי אבקסיס (ישראל ביתנו):>
- - - המכסות של הייבוא, אלא מס אחר הם שילמו. ואם ירדה להם עכשיו היכולת בגלל התחרות וכו', זאת אומרת שהם שילמו פחות מס בגלל הירידה. אני רוצה לדעת כמה זה עולה למשק.

<היו"ר משה גפני:>
אני מצטער מאוד. משרד הכלכלה כאן? היית בעד סגירת הפעימה.
<גליה שגיא:>
אני רוצה רק לסבר את האוזן לוועדה.
<היו"ר משה גפני:>
שנייה. מה יש לדבר? נחזור על עצמנו שוב.

<איתן ברושי (המחנה הציוני):>
היא הכינה חומר.

<היו"ר משה גפני:>
רק רגע. משרד הכלכלה, מה עמדתכם?

<יאיר שירן:>
בעקבות הדיון שנערך פה בפעם הקודמת, ואני לא מתכחש לכך - - -
<קריאות:>
- - -

<אורלי לוי אבקסיס (ישראל ביתנו):>
- - -

<היו"ר משה גפני:>
אי-אפשר. אורלי, את משבשת את הדיון.

<מיקי לוי (יש עתיד):>
אנחנו עושים סיעור מוחות.

<יאיר שירן:>
העליתי איזו הצעה על דעתי בפעם הקודמת. בעקבות הדיון שהיה, אנחנו כעיקרון מדברים עם המשרדים. אין ספק שיש משמעות לדבר שנעשה לפני הפחתת הצעד לעומת אחריו. אנחנו כעיקרון מדברים עם הקולגות שלנו ממשרד האוצר ועם רשות המסים.
<היו"ר משה גפני:>
ומה?

<יאיר שירן:>
אין לי בינתיים משהו נוסף.
<אורלי לוי אבקסיס (ישראל ביתנו):>
ראית את המסמכים שלהם?

<יאיר שירן:>
כן, ראיתי. אני אומר כאן, וראיתם, לפעמים יש חילוקי דעות גם בין המשרדים, אבל אם מותר לי להגיד משהו פה, אני חושב שההתנפלות על הקולגה מהאוצר – אני מרשה לעצמי להגיד את זה, דווקא כי לפעמים אנחנו לא חושבים אותו דבר – אבל ההתנפלות על הקולגה שלי פה מהאוצר, לדעתי היא קצת - -
<אורלי לוי אבקסיס (ישראל ביתנו):>
אחלה לויאליות לחברים במקצוע. 

<יאיר שירן:>
- - חריגה.

<אורלי לוי אבקסיס (ישראל ביתנו):>
עזוב. עזוב. אנחנו צריכים לשאול את השאלות.
<היו"ר משה גפני:>
זה לא בסדר. אני לא מסכים לזה. עכשיו מה שיצא מהדיון הזה זה רק דבר אחד, שתקפנו את נציג האוצר. זה יהיה הדיון. אתם עושים טעות ממש. הכוח בידיים שלנו, אנחנו לא יכולים לתקוף פקידים.

הוא אמר שהוא העביר חומר, החומר לא הגיע. אני מבקש שתשמע מה שהיושב-ראש אומר. אני לא תוקף, אתה עושה את עבודתך. הכול בסדר גמור. שלחת חומר, החומר לא הגיע. אין טעם להמשיך בדיון. אנחנו דרשנו את הפעימה הרביעית להפסיק, לעצור אותה. אני אבקש למצוא דרך איך אנחנו יכולים לבדוק האם באמת המחירים ירדו. לטעמי המחירים לא ירדו. יש רק נזק שייגרם כתוצאה מהפסקת עבודה של מאות עובדים. אני מבקש שתעביר את החומר. החומר לא הגיע לוועדה. ברגע שהחומר יגיע לוועדה, זה ינותב לחברי הוועדה ולכל הגורמים הנוגעים בדבר, כמו שאנחנו עושים באופן קבוע. החומר לא הגיע. בבקשה, גליה שגיא.

<גליה שגיא:>
ביקשנו בדיון הקודם שתיעשה עבודה שאפשר יהיה לבחון את ההשפעה של כל פעימה. יש לנו פה נתונים גם של "סטורנקסט", גם של הלמ"ס, לא שלנו. במקום ללכת לסופר, אפשר ללכת ל"סטורנקסט".
<היו"ר משה גפני:>
שמה?

<גליה שגיא:>
הם מראים את הירידות של המחירים בין 2013 ל-2016, כאשר רואים במפורש שהירידה של שתי הפעימות האחרונות, של 2015 ו-2016, על-פי "סטורנקסט" ירד מ-35.4 שקלים ל-34.9 שקלים. היינו, 1%, שזה אחוז המע"מ שירד. המטרה של כל הרפורמה הזאת היתה שבסופו של דבר המחיר ירד. עוד פעם, הניירות של הלמ"ס ושל "סטורנקסט" מראים שהמחיר בסופו של דבר לא הופחת בשתי הפעימות האחרונות, ובכלל כל המהלך צריך לחזור אחורה על מנת שהמפעלים יוכלו להמשיך לעבוד ושלא יצטרכו לפטר עובדים.
אני רוצה לציין עוד פעם שאין השקעה לאורך השנים האלה. המפעלים לא השקיעו בציוד. מפעלי תעשייה שלא משקיעים בציוד, המשמעות היא הליכה אחורה. צריך להכשיר את העובדים, צריך לדאוג לעובדים. כל המפעלים נמצאים בפריפריה, כולם. לא אחד או שניים, כל התעשייה הזאת נמצאת בפריפריה. אפשר ללכת לא רחוק, אפשר ללכת לתעשיית השמן שגם היא נסמכת לא מעט על תעשיית הטונה ולראות שעד לפני כמה שנים היו תשעה מפעלי שמן במדינת ישראל, היום כמה יש? הוועדה יודעת? שני מפעלים. שניים.
<אורלי לוי אבקסיס (ישראל ביתנו):>
איך הם מסבירים את הפערים בין הנתונים שלהם, שחלקם זה גם על הלמ"ס, לבין הנתונים של האוצר? תסבירו לנו.
<היו"ר משה גפני:>
אני לא יודע מה הנתונים שלהם.

<מיקי לוי (יש עתיד):>
כל הסיפור של הירידה זה 1% במע"מ.
<איתן ברושי (המחנה הציוני):>
אסור להתפשר, גפני.

<היו"ר משה גפני:>
אני לא מתפשר.

<איתן ברושי (המחנה הציוני):>
נחליט על שתי פעימות.

<היו"ר משה גפני:>
אנחנו נחליט.

<אורלי לוי אבקסיס (ישראל ביתנו):>
תסבירו. אתם לא סומכים על הלמ"ס?

<איתן ברושי (המחנה הציוני):>
תעצור להם את כל הנושאים שהם רוצים.
<היו"ר משה גפני:>
מה עמדתכם?

<טמיר כהן:>
איגוד לשכות המסחר.

<רז הילמן:>
עמדתנו שלא נכון להחזיר את הפעימה. באותם נתונים שגליה מציגה, אם אתם מסתכלים על הגרף בשנים הקודמות מ-2006 ועד 2013 רואים עלייה מאוד-מאוד תלולה במחירי הטונה, של עשרות אחוזים, ומה שאתם רואים כאן זו השפעה של התחרות. כשנכנסת תחרות, כשיש איום מתחרות, זה משפיע, זה משפיע בטונה - - -
<אורלי לוי אבקסיס (ישראל ביתנו):>
אין פה השפעה של מחיר הגלם בעולם?

<היו"ר משה גפני:>
אורלי, זה לא בסדר.

<גליה שגיא:>
יש השפעה.

<רז הילמן:>
איפה ההשפעה היתה לפני זה? איפה היתה השפעה לפני שהיתה תחרות?

<גליה שגיא:>
לפני זה המחיר שלהם לא ירד.

<אורלי לוי אבקסיס (ישראל ביתנו):>
אתם לא יכולים לקחת נתון אחד, להוציא אותו כאילו הוא בחלל ריק. יש פה השפעה של מספר גורמים.
<היו"ר משה גפני:>
אורלי, אני קורא אותך לסדר פעם שנייה. אי-אפשר.
<אורלי לוי אבקסיס (ישראל ביתנו):>
הם עושים לנו מניפולציה בנתונים.

<היו"ר משה גפני:>
אי-אפשר. עמדתם לא להפסיק את הפעימה?

<רז הילמן:>
לא להפסיק את הפעימה.
<היו"ר משה גפני:>
אני גם מבין למה, בגלל שאתם רוצים לייבא. זה הכול. זה בסדר גמור.

<איתן ברושי (המחנה הציוני):>
הם סוחרים.

<רז הילמן:>
כי אנחנו מאמינים בתחרות. 
<היו"ר משה גפני:>
אני את המסחר הזה לא אוהב.

<רז הילמן:>
אנחנו מאמינים בתחרות, לא להשאיר קבוצה של ארבע חברות - - -

<היו"ר משה גפני:>
אתם מאה אחוז. איגוד לשכות המסחר מתנהל באופן יפה, אתם בעד, הייתי מנחש גם לפני הישיבה הקודמת. אתם בעד שהעובדים יפוטרו, העיקר שתוכלו לייבא. בבקשה, משפט. אני לא ממשיך את הדיון הזה.

<דוד בועז:>
אני יועץ כלכלי. אני חושב שלהצעת היושב-ראש לגבי בדיקה של מחירים, אין לה מקום. בשביל זה יש לשכה מרכזית לסטטיסטיקה, יש נתונים על כל הדברים, על המחירים של המוצר לצרכן ועל הייבוא. הנתונים, כפי שאמרה גליה - - -
<היו"ר משה גפני:>
מה מפריע לך שנלך לבדוק?
<איתן ברושי (המחנה הציוני):>
חבל על הזמן, המפעלים מתמוטטים.
<דוד בועז:>
גם כשמפרסמים שמדד המחירים לצרכן עלה ב-1% ירד, אין צורך ללכת לבדוק את זה, לדעתי.

<היו"ר משה גפני:>
בסדר.

<דוד בועז:>
אתם כמובן יכולים לעשות מה שאתם רוצים.

<היו"ר משה גפני:>
משעמם לי פה, אני רוצה ללכת לבדוק...

<דוד בועז:>
אני מבקש להגיד את הדברים בפשטות ולהזכיר ממה התחלנו. ב-2013 - -

<היו"ר משה גפני:>
לא. אל תחזור.

<דוד בועז:>
לא סיפור ארוך.

- -  נאמר שיש להפחית את המכס כדי להוריד את המחירים לצרכן. היו הרבה גורמים, ואני ביניהם, שאמרו שזאת שטות מוחלטת, שהמחירים לצרכן אין סיכוי שירדו כתוצאה מזה. עברו ארבע שנים, והתברר שאותם גורמים צדקו ולא משרד האוצר. אין טעם ללכת עכשיו לדבר על דברים אחרים ולשלוח מאמר שקראתי ואני חושב שהוא לא לעניין בכלל. 

לשאלתך, מה שקרה זה ככה. בתקופה הזאת המחירים לצרכן ירדו בסביבות 4%, אליבא דהלמ"ס, שזה בשבילי התנ"ך, סליחה, לצורך הדברים האלה. המחירים של הייבוא ירדו בין 36% ל-45%. יש נתונים של הלמ"ס שאומרים ככה ויש נתונים של "סטורנקסט" שאומרים קצת אחרת. בממוצע 40%.

יש מה שאני אומר כל הזמן, מדי ישיבה וישיבה, שינוי נומינלי, שינוי ריאלי. מה שמעניין בכלכלה זה לא השינוי הנומינלי, אלא השינוי הריאלי. מבחינה ריאלית המחירים עלו, לא ירדו. מבחינה נומינלית המחירים ירדו. זה כמו אדם שהשכר שלו עולה ב-5% בתקופה שהמדד עולה ב-30%, אז הוא קיבל יותר כסף? הוא קיבל יותר כסף, אבל פחות כוח קנייה. כלומר, היה שינוי ריאלי בסיפור שלנו של הטונה, שהכוונה של האוצר לא התממשה, לא רק שלא התממשה, אלא קרה בדיוק להפך. מה עוד צריך לעשות פה ולבדוק? הרי כולם רואים. עבר הזמן, נגמר המועד החוקי של המסחר, יש תוצאה, רואים את זה. מה אפשר פה לדבר ולנתח? לכן אני חושב שהדרישה של חבר הכנסת ברושי ואחרים להחזיר את המצב לקדמותו היא דרישה אלמנטרית מינימלית. תודה על ההקשבה.

<היו"ר משה גפני:>
תודה רבה. עידו, אני מבקש שתעביר את החומר. אנחנו עומדים בעמדתנו, אנחנו דורשים לעצור את הפעימה הרביעית - - -

<גליה שגיא:>
ולהשיב, היא כבר נכנסה.
<אורלי לוי אבקסיס (ישראל ביתנו):>
תעבירו לנו גם אתם את החומרים שאצלכם.

<גליה שגיא:>
את הפעימה הרביעית כבר אי-אפשר לעצור, היא כבר באמצע - - -

<היו"ר משה גפני:>
עידו, אני מבקש להחזיר את הפעימה הרביעית, כפי שקבענו בישיבה הקודמת. אני מבקש את זה גם עכשיו. אנחנו נבדוק את העניין. אני רוצה שתעביר את החומר. אני לא אקיים עוד ישיבה על הטונה, אבל אני אקיים ישיבות אחרות.

אם אתם לא מתחשבים לחלוטין בנו, לחלוטין, אם אתם לא מתחשבים לגמרי בדעתנו, אפילו אם אנחנו טועים – אני לא ביקשתי להחזיר הכול לקדמותו, יש חברים שביקשו את זה, ביקשתי את הפעימה הרביעית להחזיר או לא לבצע – אם לא מתחשבים לגמרי בדעתנו, בסדר, זאת תמונת המצב ואנחנו נצטרך לחיות במציאות של עימות בינינו. מה לעשות, לפעמים זה קורה, אנחנו מאוד מצטערים על כך. אנחנו חושבים שיש פה טעות, אנחנו חושבים שאת הפעימה הרביעית אפשר היה לעצור. אני בכל מקרה אבדוק את זה, בלי קשר לכל העניין.

ההחלטה בעינה עומדת. אני מבקש שתחזור לממונים עליך ותגיד שאני מבקש. המשרד המקצועי שבעניין, אגב, סבור שאת הפעימה הרביעית לא צריך לעשות, לא היה צריך לעשות. הוא אמר את זה בישיבה הקודמת. אני מבין שהתקיים דיון ביניכם, ביניכם לבין משרד הכלכלה, ואתם מיתנתם את נציג משרד הכלכלה, הוא נזהר מלהגיד דברים הפוכים.

<מיקי לוי (יש עתיד):>
הספיקו לעשות את הפעימה הרביעית או לא?

<היו"ר משה גפני:>
כן. כן.

<יעקב כהן:>
כן, בינואר.
<איתן ברושי (המחנה הציוני):>
בינואר 2016.

<אורלי לוי אבקסיס (ישראל ביתנו):>
את הנעשה ניתן להשיב?

<יעקב כהן:>
כן, בהחלט.

<היו"ר משה גפני:>
אני מבקש את הדבר הזה. אני חושב שאין סיבה שלא לעשות את זה. לא צריך ללכת באופן דרסטי. הרי יש פה חילוקי דעות בעניין האם אנחנו מגבירים את הייבוא, האם אנחנו פוגעים בייצור המקומי. אני מבקש ותחזור אלי, בין היתר,  על החומר שתשלח לי כאן לוועדה, שנעביר אותו, שנבדוק את מה שנבדוק, אני מבקש שתדבר עם הממונים עליך. אני מבקש גם מגליה שתעבירי את החומר לפה, אני מבקש להפיץ את זה בין חברי הוועדה. 
אני לא מציע את העימות הזה. העימות הזה הוא עימות רע, הוא עימות שאסור שיהיה. לכן אני מבקש שאת הפעימה הרביעית תחזירו חזרה.
<איתן ברושי (המחנה הציוני):>
אני רוצה הערה - -

<היו"ר משה גפני:>
רק הערה קצרה.

<איתן ברושי (המחנה הציוני):>
- - כמי שיזם את הדיון. אין מנוס מעימות. העימות הוא לא רע, העימות הוא הכרחי. יש כאן שתי תפיסות ויש כאן השקפות שונות, העימות הזה הכרחי וצריך לקבל אותו. אין מנוס מעימות, רק יש מי שיש לו עליונות וזה אנחנו. אנחנו נבחרי ציבור ואתם צריכים להבין מה אנחנו אומרים לכם. ההתעלמות הזאת היא חוצפה, העימות הזה הוא בלתי נמנע, יש כאן תפיסות שונות - - -
<היו"ר משה גפני:>
איתן, אני לא מסכים, אתה לא יכול לדבר עם הפקידים ככה. לפקידים יש ממונים עליהם נבחרים.

<איתן ברושי (המחנה הציוני):>
סלח לי, גפני, הממונים שולחים את הפקידים.

<היו"ר משה גפני:>
לא. זה לא ככה. על הפקידים צריך להגן. אתה תהיה שר בממשלה, הוא יהיה הפקיד שלך.
<איתן ברושי (המחנה הציוני):>
גפני, בעזרת השם אני אהיה. הייתי גם פקיד, הם לא יכולים להילחם על עמדות ואנחנו נהיה עם ידיים כבולות. הם באים לכאן לייצג את העמדות של הממונים, הם חוטפים בשם הממונים.
<היו"ר משה גפני:>
לא, הם לא צריכים לחטוף.
<איתן ברושי (המחנה הציוני):>
הם לא צריכים, שלא יהיו שם. 

אני לא מקבל את ההגנה הטוטלית הזאת. 

<היו"ר משה גפני:>
יש הגנה - - -

<איתן ברושי (המחנה הציוני):>
אוקיי. אני רוצה שנצביע. אני לא מקבל את הסיכום של גפני, ואני יודע שאין לנו נאמן ממנו. אני מציע לקבל החלטה שברוח הדברים שנמסרו פה, שמורידים שתי פעימות, משום שדרשנו להוריד את כל הארבע. מה עשיתם? איזה ברכה הבאתם עם דבר כזה ואת מי דפקתם פה? את הפריפריה, את העובדים. על מה? על חתיכת דבר שולי כזה. אתם לא מתביישים? אני מציע להוריד שתי פעימות. אחר-כך תקבל את הדוח ותחליט אם לחזור לוועדה. אני סומך על זה שאתה תחליט.
זה לא מקרה שהחומר לא הגיע, אתם לא רציתם שהוא יגיע. אם הייתם רוצים, הייתם בודקים שהוא הגיע. הייתם מדברים אתנו. אי-אפשר לדבר אתנו לפני הדיון? אנחנו לא קיימים? אני מציע להצביע להוריד עכשיו שתי פעימות ולא פעימה אחת. פעימה אחת זה לא מספיק. פעימה אחת היתה לתקופת ביניים עד הדיון. אין דיון, אני מבקש להצביע.
<היו"ר משה גפני:>
אורלי, רצית להגיד משהו? ממש בקצרה.
<אורלי לוי אבקסיס (ישראל ביתנו):>
שוב פעם אנחנו מגיעים לאותו נושא שהתחלנו בו מהבוקר, הנושא של פערי התיווך. אם בסופו של דבר חומר הגלם בעולם יורד ב-30%, וכאשר אנחנו מסתכלים איך זה מגיע לצרכן הסופי שלנו, אנחנו מבינים שמדובר ב-1%, וגם יש כאלה שיגידו, כמו שנאמר פה קודם, שזו הירידה של המע"מ. זאת אומרת, השוק נשאר אדיש. כלומר, במחיר הסופי נשאר אדיש, אבל מישהו עשה קופה גדולה בדרך. ואותם אנשים שעשו את הקופה הגדולה בדרך הם אלה שעושים את הקופה הגדולה בפערי תיווך על מוצרים אחרים. זאת השיטה, כל עוד לא תיגעו שם, אתם תפגעו בחקלאים, אתם תפגעו בעובדי האדמה, אתם תפגעו בדגה, אתם תפגעו ביצרנים שנמצאים בפריפריה, אבל לא תיגעו באותם בעלי הון שאיכשהו קשורים תמיד לאותם אנשים.
<איתן ברושי (המחנה הציוני):>
אלה שמדליקים משואה.
<אורלי לוי אבקסיס (ישראל ביתנו):>
זה לא נורמלי. זה לא תקין. את מי אתם מייצגים, ארבע-חמש משפחות במדינה? כאשר רוב המשפחות נשארות אדישות כי הם אפילו לא ידעו שהיתה רפורמה והם לא ידעו שהיתה ירידה בחומרי הגלם בעולם, כי אליהם זה לא הגיע.

כאשר אתם מעבירים את הנתונים אני רוצה גם את הנתונים שאצלך, גליה שגיא, שנוכל לזהות.

אדוני היושב-ראש, אם אנחנו סוגרים את הישיבה הזאת כך, ואתה אומר להם: תשלחו לנו את החומרים, אבל אני לא עושה עוד ישיבת המשך, הם הרוויחו, הם גם לא סיפקו לנו את הנתונים, הם גם יצאו בזול וגם סגרו את השיח על הדבר שאנחנו צריכים לשאול. 

אני שואלת את משרד הכלכלה, זה משרד הכלכלה, המסחר והתעשייה, המסחר והכלכלה – מה דעתכם לגבי התעשייה המקומית? מה דעתכם לגבי יוקר המחייה? זה גם באחריות שלכם. אתה בא לפה ומה שמעניין אותך זה להגן על הקולגה שלך במשרד האוצר. זה הזוי בעיני. התפקיד שלנו הוא להערים עליכם קשיים כדי שתתנו את התשובות. התפקיד שלנו הוא לרדת לרזולוציות הקטנות כדי להבין איפה הכסף, התפקיד שלנו הוא להקשות עליכם. באת ואמרת: אין לי מה לחדש, חוץ מלהגן על הקולגה שלי. מי מגן על האזרחים? מי מגן על הצרכן הסופי? מישהו פה התבלבל?

<היו"ר משה גפני:>
תודה רבה. יש עוד מישהו מחברי הוועדה שרוצה?

<אורלי לוי אבקסיס (ישראל ביתנו):>
אל תוריד את זה מסדר-היום, גפני. תעשה לי טובה, אל תגיד שאנחנו לא עושים עוד ישיבה בנושא.
<היו"ר משה גפני:>
אני אאפשר לכם, אני רק רוצה להגיד לחברי הוועדה. איתן, אין אפשרות להצביע, זאת לא הצבעה שיש לה משמעות, זאת ועדה יותר מדי רצינית שאנחנו יכולים להצביע סתם בגלל שהחלטנו להצביע. אין שום יכולת לקיים דיון נוסף על העניין הזה. עמדתנו ברורה, עמדת הממשלה ברורה.

הוועדה הזאת נפגשת עם משרד האוצר כל שבוע, לאורך כל הזמן, שלא לדבר כשמגיע תקציב. יש לך יכולת להצביע במקרים אחרים. יבוא משרד האוצר ויגיד שהוא רוצה תקציב לנושא של משרד הכלכלה או לנושא של משרד האוצר, לדברים שחשובים שם, נגיד: אתם אתנו בעימות. אם אתם אתנו בעימות, יהיה כסף שנוריד לו, איפה שיש לנו סמכות.
<איתן ברושי (המחנה הציוני):>
איפה שיש עימות, הם הולכים לוועדת הרפורמות. אני עכשיו אהיה חבר גם שם, גפני.
<מיקי לוי (יש עתיד):>
מה המשמעות של החזרה - - -

<היו"ר משה גפני:>
שנייה, איתן מקשה עלי היום.

<מיקי לוי (יש עתיד):>
איתן, תפסיק...

<היו"ר משה גפני:>
ועדת הכספים היא ועדה סטטוטורית על-פי חוק, יש דברים שאין אפשרות ללכת לשום ועדה אחרת. אגב, גם מה שהלך לוועדה אחרת, אני הולך להיות שם. עבר חוק לוועדת החוקה, לך תראה מה קרה אתו. כשלקחו את זה מפה לוועדת הרפורמות, אמרתי לאלי כהן שאני עומד להגיע לשם לוועדה. 
אני מחזיק כרגע את המעקב על מה שקורה. אני אומר לעידו: אתה מייצג את משרד האוצר, אל תיכנסו אתנו לעימות. היום אנחנו יותר חלשים. אמרתי את זה בישיבה הקודמת, אתם לא צריכים את האישור שלנו להפחתת המכסים, אבל משמעות העניין שאנחנו לא עם זיכרון קצר. אנחנו יודעים ששגיתם בהחלטה הזאת, משום מה אתם לא רוצים לרדת מהעץ, בסדר. תעבירו אלינו את החומר, ביקשנו גם מהתאחדות התעשיינים שיעבירו את החומר, גם אני בעצמי אלך לבדוק, אני אמצא מישהו שיעשה את זה.

 אני חושב שמן הראוי היה לקבל את עמדת משרד הכלכלה להחזיר חזרה את הפעימה הרביעית. אין צורך להתעקש. לא כל-כך ברור לי העניין הזה. אתם לא מפנימים את העניין הזה, לא לומדים את זה אצלכם בסדנאות, מתי שהקדוש ברוך הוא חילק את השכל, לא רק אתם הייתם שם. יש לי מידע מוסמך שהיו עוד כמה, ואתם כל הזמן מתנהגים כאילו רק אתם הייתם שם.
<איתן ברושי (המחנה הציוני):>
וזה עובר מדור לדור, גפני. הבעיה שזה עובר מדור לדור.

<היו"ר משה גפני:>
עידו, בבקשה.

<עידו סופר:>
ברשותך, יושב-ראש הוועדה, שני דברים לסיום. דבר אחד, חורה לי שהוועדה קיבלה את החלטתה מבלי שהועברו לה הנתונים. אני חושב שמן הראוי היה לבחון אותם. דבר שני, אני רוצה - - -
<אורלי לוי אבקסיס (ישראל ביתנו):>
מן הראוי היה שהם יגיעו.

<עידו סופר:>
- - - אני רוצה לציין לפרוטוקול שנציגת רשות המסים העבירה את המייל לוועדה ועמי צדיק השיב: קיבלתי, תודה, החומר יועבר. אני מבקש שזה ייכתב בפרוטוקול.
<אורלי לוי אבקסיס (ישראל ביתנו):>
מי זה עמי?

<קריאה:>
הממ"מ.

<אורלי לוי אבקסיס (ישראל ביתנו):>
העברתם לממ"מ, לא העברתם לוועדת הכספים. אתה מבין שאתה לא יודע מה ההבדל בין הממ"מ לבין ועדת הכספים. זה לא הזוי בעיניך?

<עידו סופר:>
זה גם הגיע למזכירות ועדת הכספים, שיהיה כתוב בפרוטוקול. 
<אורלי לוי אבקסיס (ישראל ביתנו):>
עמי, הוא לא חלק מהוועדה, הוא מחלקת המחקר של הכנסת.

<עידו סופר:>
היתה טענה שהתרשלנו, ולכן - - -
<היו"ר משה גפני:>
עידו, אני לא צועק, אני מדבר - - -

<אורלי לוי אבקסיס (ישראל ביתנו):>
הם לא קיבלו את המייל שלכם?

<עידו סופר:>
לסיום, בקשתו של יושב-ראש הוועדה הובהרה ונעביר אותה הלאה.

<היו"ר משה גפני:>
שנייה, עידו. שנייה, עם כל הכבוד. זה שהעברתם לממ"מ זה בסדר גמור מבחינתי, זה טוב, זה בסדר, אבל אתם צריכים להעביר לוועדה. לא טוב בפרוטוקול שזה יהיה כתוב, כי בכל אופן אתה איש בכיר במשרד האוצר ואתה אומר שהעברת לממ"מ. זה בסדר גמור, אני משבח אותך על כך. לא העברת לוועדה. יש בוועדה עובדים. בדקנו את זה עכשיו במשך חצי שעה, זה פשוט לא הגיע. אם זה היה מגיע, היינו מחלקים את זה, הרי זה לא איזה מסמך סודי. 
אני לא הולך להתחשבן אתך בעניין הזה. אני מבקש שתעביר את החומר, נחלק את זה. אני לא אעשה דיון נוסף. אני מבקש גם מהתאחדות התעשיינים להעביר את החומר, אני מבקש שתחזירו את הפעימה הרביעית. אני מבקש שלא תיכנסו עם הוועדה לעימות, אין בזה צורך. זה גם לא מי יודע מה, אנחנו לא מדברים פה על משהו דרמטי. יכול להיות שלא נציל את המפעלים האלה, יכול להיות, אבל נעשה כל מאמץ כדי כן להציל אותם. זה לא המקרה היחיד.
<עידו סופר:>
נעביר את בקשתך. תודה.

<היו"ר משה גפני:>
זה מה שביקשתי.

<אורלי לוי אבקסיס (ישראל ביתנו):>
דרך אגב, איפה הקרן להצלת מפעלים במצוקה?

<עידו סופר:>
קיימת. כרגע משא-ומתן למפעל בצפון.

<אורלי לוי אבקסיס (ישראל ביתנו):>
איפה הכסף?

<היו"ר משה גפני:>
מי אדוני?
<מיכאל מיטלמן:>
אני מנכ"ל חברת סטארקיסט.
<היו"ר משה גפני:>
תגיד משפט.

<מיכאל מיטלמן:>
גליה הזכירה את נושא התגמולים, היה לי הכבוד לקחת חלק במאבק של תעשיית השמנים. הממשלה אמרה: תתרגלו לאט לאט, נוריד את זה בפעימות וכו' וכו', וזה בדיוק היה נגמר כמו הסיפור עם הסוס שהרגילו אותו לא לאכול. לכן פתרונות הביניים האלה של פעימה אחת וחצי פעימה, זה לא יעבוד. כשנקבע בזמנו ההיטל של 3.5 שקלים לק"ג היה לזה היגיון מסוים, והיה דיון עוד לפני שנים, דיון מחודש ועדכנו את המספרים האלה. העמדה שלנו שפתרון ביניים זה טוב, אבל למטרה שלנו לבטל את זה בכלל. זו העמדה של תעשיית הטונה, ואני מניח גם של החברים שלי - - -
<היו"ר משה גפני:>
מה העמדה שלכם? המשפט האחרון.
<מיכאל מיטלמן:>
חייבים לחזור למצב הקודם, לבטל את כל הפעימות האלה. כל המהלך הזה שגוי מתחילתו.
<היו"ר משה גפני:>
תודה רבה.

<הישיבה ננעלה בשעה 13:01.>
[image: image1.png]